b'\n_START_ARTICLE_\nJuan Per\xc3\xb3n\n_START_SECTION_\nKarjeros prad\xc5\xbeia\n_START_PARAGRAPH_\nGim\xc4\x97 Buenos Airi\xc5\xb3 priemiestyje Lobose, \xc5\xabkininko Mario Tom\xc3\xa1s Per\xc3\xb3n ir Juana Sosa \xc5\xa1eimoje. 16 met\xc5\xb3 \xc4\xafstojo \xc4\xaf karin\xc4\x99 mokykl\xc4\x85. V\xc4\x97liau persik\xc4\x97l\xc4\x97 \xc4\xaf Italij\xc4\x85 ir tarnavo fa\xc5\xa1istin\xc4\x97je kariuomen\xc4\x97je. 1943 m. gegu\xc5\xbe\xc4\x99 pulkininku tap\xc4\x99s Peronas dalyvavo kariniame perversme prie\xc5\xa1 Argentinos prezident\xc4\x85 Ram\xc3\xb3n Castillo. Po perversmo tapo socialin\xc4\x97s apsaugos ir darbo ministru ir taik\xc4\x97 dideles nuolaidas profesin\xc4\x97ms s\xc4\x85jungoms, tod\xc4\x97l netrukus tapo populiarus tarp darbinink\xc5\xb3 klas\xc4\x97s atstov\xc5\xb3. V\xc4\x97liau paskirtas viceprezidentu (valdant generolui Edelmiro Farrell). 1945 m. Peronas laikinai are\xc5\xa1tuotas opozicijos atstov\xc5\xb3, bet kari\xc5\xa1kiams suorganizavus propagandin\xc4\x99 kampanij\xc4\x85 paleistas.\n_START_SECTION_\nPirmoji ir antroji kadencijos\n_START_PARAGRAPH_\nChuanas Peronas laim\xc4\x97jo 1946 m. rinkimus nedidele 56\xc2\xa0% persvara, ta\xc4\x8diau su savo \xc5\xbemona Eva Per\xc3\xb3n (dar vadinta Evita) dominavo Argentinos politiniame gyvenime iki 1955 m. Dalis peronistin\xc4\x97s politikos buvo svarbi\xc5\xb3 pramon\xc4\x97s \xc5\xa1ak\xc5\xb3 nacionalizavimas ir importo pakeitimo vietine gamyba modelio vystymas. 1949 m. Peronas \xc4\xafgyvendino konstitucijos pakeitim\xc4\x85, kuris jam leido antr\xc4\x85 prezidento kadencij\xc4\x85._NEWLINE_Perono valdymo laikotarp\xc4\xaf galima apib\xc5\xabdinti kaip demokratijos ir diktat\xc5\xabros hibrid\xc4\x85: kitos partijos buvo leid\xc5\xbeiamos ir vyko laisvi rinkimai, ta\xc4\x8diau \xc5\xbeiniasklaida ir profesin\xc4\x97s s\xc4\x85jungos buvo kontroliuojamos Perono ir jo partijos aparato. Jis taip pat laviravo tarp komunizmo ir kapitalizmo, tod\xc4\x97l Perono politika da\xc5\xbenai vadinta \xe2\x80\x9etre\xc4\x8di\xc4\x85ja pozicija\xe2\x80\x9c. Asmenyb\xc4\x97s kultas ir nacionalistin\xc4\x97 propaganda buvo Perono valdymo pagrindiniai rams\xc4\x8diai. Perono valdymo metu, ypa\xc4\x8d per pirm\xc4\x85j\xc4\x85 kadencij\xc4\x85 Argentinos ekonomika suklest\xc4\x97jo ir buvo pasiektas gerov\xc4\x97s lygis, kurio niekada v\xc4\x97liau pasiekti nepavyko. I\xc5\xa1 to laikotarpio kil\xc4\x99s Perono posakis, kad i\xc5\xa1 to, k\xc4\x85 viena argentinie\xc4\x8di\xc5\xb3 \xc5\xa1eima i\xc5\xa1meta \xc4\xaf \xc5\xa1iuk\xc5\xa1lyn\xc4\x85, gal\xc4\x97t\xc5\xb3 pragyventi penkios europie\xc4\x8di\xc5\xb3 \xc5\xa1eimos._NEWLINE_1940 m. Peronas paskelb\xc4\x97 Huemulo projekt\xc4\x85, kuriuo, padedant austr\xc5\xb3 mokslininkui Ronald Richter siekta sukurti atomin\xc4\xaf ginkl\xc4\x85. Europoje \xc5\xbelugus naci\xc5\xb3 re\xc5\xbeimui, daugelis fa\xc5\xa1ist\xc5\xb3 pab\xc4\x97go \xc4\xaf Argentin\xc4\x85, kurioje jie buvo remiami Perono. Jo valdymo laikotarpiu skatintas tango sugr\xc4\xaf\xc5\xbeimas, legalizuota prostitucija.\n_START_SECTION_\nPerversmas ir gyvenimas u\xc5\xbesienyje\n_START_PARAGRAPH_\n1951 m. Chuanas Peronas perrinktas antrai kadencijai. Konservatoriai steb\xc4\x97jo Perono veikl\xc4\x85 su nepasitik\xc4\x97jimu ir antrosios jo kadencijos metu nusprend\xc4\x97 surengti perversm\xc4\x85. Susiformavo platus konservatori\xc5\xb3 \xe2\x80\x93 liberal\xc5\xb3 opozicinis jud\xc4\x97jimas, kuris r\xc4\x97m\xc4\x97si, vis\xc5\xb3 pirma, sen\xc4\x85ja dvarinink\xc5\xb3 oligarchija, bet palaikomas dalies profesini\xc5\xb3 sajung\xc5\xb3 ir v\xc4\x97liau net katalik\xc5\xb3 ba\xc5\xbeny\xc4\x8dios. Ekonomin\xc4\x97s problemos l\xc4\x97m\xc4\x97, kad \xc5\xa1is jud\xc4\x97jimas buvo palaikomas ir dalies vidurinio sluoksnio, bet darbinink\xc5\xb3 klas\xc4\x97 liko i\xc5\xa1tikima Peronui. Po 1955 m. perversmo prezidentas pasitrauk\xc4\x97 \xc4\xaf Paragvaj\xc5\xb3, v\xc4\x97liau \xc4\xaf Panam\xc4\x85. Ten susipa\xc5\xbeino su Mar\xc3\xada Estela Mart\xc3\xadnez (Eva Peron mir\xc4\x97 1952 m.) su kuria 1961 m. Ispanijoje susituok\xc4\x97.'